# Ziņojums par Latvijas Republikas 2022. gada pārskatu par valsts budžeta izpildi un par pašvaldību budžetiem

Latvijas ekonomika 2022. gadā gan Covid-19 krīzi, gan arī kara un energoresursu cenu kāpuma radītās problēmas ir pārvarējusi labāk, nekā sākotnēji gaidīts. Iekšzemes kopprodukts (turpmāk – IKP) 2022. gadā uzrādīja izaugsmi par 2,8 % salīdzināmās cenās, tuvojoties Eiropas Savienības (turpmāk – ES) dalībvalstu ekonomiku vidējam pieauguma līmenim – 3,5 %. Ekonomikas straujāku izaugsmi pēc Covid-19 pandēmijas bremzēja neparedzēti ārējie notikumi – Krievijas militārais iebrukums Ukrainā, energoresursu cenu straujš kāpums, tā izraisītā augstā inflācija un centrālo banku pasākumi tās ierobežošanai.

2022. gadā vispārējās valdības budžeta deficīts[[1]](#footnote-1) bija 4,4 % no IKP, nesasniedzot likumā “Par valsts budžetu 2022. gadam” plānoto. Salīdzinot ar 2021. gadu, vērojama kopbudžeta bilances uzlabošanās par 676,7 milj. *euro*, taču budžeta deficīts joprojām ir būtiski augstāks nekā pirms pandēmijas, kas skaidrojams ar nozīmīgu atbalstu Covid-19 pandēmijas seku mazināšanai, energoresursu cenu pieauguma samazināšanai un bēgļiem no Ukrainas. Budžeta deficīts[[2]](#footnote-2) Latvijā 2022. gadā bija viens no augstākajiem ES dalībvalstu vidū un pārsniedza vidējo rādītāju – 3,4 %. Savukārt vispārējās valdības parāds[[3]](#footnote-3) 2022. gada beigās Latvijā bija 15,9 mljrd. *euro* jeb 40,8 % no IKP, kas ir ievērojami mazāks nekā vidēji ES dalībvalstīs (84,0 %).

Vispārējās valdības parāda līmeni galvenokārt ietekmē valsts parāds[[4]](#footnote-4), kas 2022. gada beigās bija16,8 mljrd. *euro* nominālvērtībā, pieaugot par 9,8 % salīdzinājumā ar 2021. gadu. Valsts parāda pieauguma tendences kopš 2020. gada sākuma noteica visaptverošu atbalsta pasākumu īstenošana Covid-19 uzliesmojuma ietekmes mazināšanai un, sākot ar 2022. gadu, valsts atbalsta pasākumi energoresursu cenu strauja pieauguma kompensēšanai.

Neskatoties uz pēdējos gados novēroto pieaugumu, Latvijas parāda līmenis joprojām ir viens no zemākajiem ES un eirozonas dalībvalstu vidū, un kredītreitingu aģentūras nesaskata riskus tā ilgtspējai. 2022. gadā Latvijas kredītreitings saglabāts augstajā A grupā, sniedzot iespēju nodrošināt aizņemšanos finanšu tirgos ar labvēlīgiem nosacījumiem. Starptautiskajos finanšu tirgos 2022. gadā piesaistīti resursi 850 milj. *euro* apmērā, veicot eiroobligāciju emisiju ar dzēšanu 2027. gada martā un sasniedzot lielāko investoru pieprasījumu starp Baltijas valstu emisijām attiecīgajā periodā. Saglabājoties izdevīgiem finanšu nosacījumiem, Latvija trešo reizi izmantoja arī Eiropas Komisijas SURE instrumentu, piesaistot ilgtermiņa aizņēmumu 167 milj. *euro* apmērā. Iekšējā finanšu tirgū 2022. gadā veikti apgrozībā esošo eiroobligāciju papildu laidieni 1 195 milj. *euro* apmērā, saglabājoties augstam investoru pieprasījumam pēc valsts vērtspapīriem izsolēs, kas ļāva īsā laikā iekšējā tirgū piesaistīt vēsturiski lielāko resursu apjomu un uzturēt augstu likviditāti Valsts kases kontos.

2022. gadā valsts budžets izpildīts, īstenojot likumā “Par vidēja termiņa budžeta ietvaru 2022., 2023. un 2024. gadam” noteiktās prioritātes – ienākumu nevienlīdzības mazināšana, cilvēkkapitāla kapacitātes saglabāšana un stiprināšana publiskajā sektorā, veselības aprūpes pakalpojumu uzlabošana onkoloģijas jomā, valsts inovatīvā potenciāla stiprināšana, ekonomiskās vides noturības veicināšana un publisko investīciju projektu portfeļa palielināšana un finansēšana.

2022. gadā konsolidētajā kopbudžetā (valsts un pašvaldību budžetu izpilde[[5]](#footnote-5)) bija finansiālais deficīts 1 423,9 milj. *euro*, kas ir par 420,9 milj. *euro* mazāks salīdzinājumā ar 2021. gada rādītāju. Pērn pēc Finanšu ministrijas novērtējuma kopējais atbalsts Covid-19 pandēmijas seku mazināšanai, energoresursu cenu pieauguma samazināšanai un Ukrainas civiliedzīvotājiem palielināja vispārējās valdības budžeta deficītu par 1,5 mljrd. *euro* jeb 3,8% no IKP, no kā gandrīz pusi veidoja energoatbalsts un atbalsts Ukrainas civiliedzīvotājiem. Konsolidētā kopbudžeta deficītu ietekmēja gan valsts konsolidētā budžeta deficīts 1 486,8 milj. *euro*, kas, salīdzinot ar 2021. gada attiecīgo rādītāju 1 753,9 milj. *euro*, bija par 267,1 milj. *euro* mazāks, gan pašvaldību konsolidētā budžeta pārpalikums 62,9 milj. *euro* salīdzinājumā ar deficītu 90,9 milj. *euro* 2021. gadā.

Konsolidētā kopbudžeta ieņēmumos 2022. gadā saņemti 14,3 mljrd. *euro*, kas ir par 1.7 mljrd. *euro* jeb 13.9 % vairāk, salīdzinot ar 2021. gadu. Kopbudžeta ieņēmumu pieaugums galvenokārt saistīts ar augstākiem nodokļu ieņēmumiem, kas pērn veidoja 11,6 mljrd. *euro*, pārsniedzot iekasēto 2021. gadā par 1,5 mljrd. *euro* jeb 15,2 %. Kopbudžeta nodokļu ieņēmumu palielinājums 2022. gadā saistīts ar ekonomiskās aktivitātes kāpumu gada sākumā, kā arī strauji pieaugušām preču un pakalpojumu cenām.

Konsolidētā kopbudžeta izdevumi 2022. gadā veidoja 15,7 mljrd. *euro*, pieaugot par 1,3 mljrd. *euro* jeb 9,2 % salīdzinājumā ar 2021. gadu, ko ietekmēja izdevumi atbalsta pasākumiem un gāzes rezervju iegādei, kā arī lielākiem tēriņiem atlīdzībai. Konsolidētā kopbudžeta izdevumu nozīmīgāko pieaugumu veidoja izdevumi precēm un pakalpojumiem par 24,9 milj. *euro* jeb 48,5%, kas lielā mērā skaidrojams ar dabasgāzes rezervju iegādi pagājušā gada rudenī 430,4 milj. *euro* apmērā, kā arī straujā cenu kāpuma ietekmē lielākiem pašvaldību izdevumiem autoceļu un ielu uzturēšanai, par siltumenerģiju, elektroenerģiju, kurināmo un ēdināšanu pašvaldību iestādēs.

Konsolidētā kopbudžetā kapitālie izdevumi 2022. gadā veidoja 1 280,3 milj. *euro*, par 12,1 milj. *euro* jeb 1 % pārsniedzot 2021. gada līmeni. Būvniecības apjomu krituma ietekmē pašvaldību budžetā kapitālie izdevumi 2022. gadā bijuši par 71,5 milj. *euro* jeb 11,3 % zemāki salīdzinājumā ar 2021. gadu, galvenokārt samazinoties izdevumiem ES fondu finansētiem projektiem. Savukārt valsts pamatbudžetā kapitālie izdevumi pieauguši gan ES fondu projektu īstenošanai, gan pamatfunkciju bruto pamatkapitāla veidošanai, pārsvarā autoceļu būvniecībai, kā arī aizsardzības un iekšlietu nozaru investīciju projektiem.

2022. gadā pašvaldību budžetā bija pārpalikums 62,9 milj. *euro* apmērā, salīdzinot ar 2021. gadu, kad bija deficīts 90,9 milj. *euro*. Pašvaldību konsolidētā budžeta ieņēmumi 2022. gadā veidoja 3 251,2 milj. *euro*, kas ir par 375,5 milj. *euro* jeb 13,1 % vairāk nekā 2021. gadā. Ieņēmumu palielinājumu būtiski ietekmēja nodokļu ieņēmumu, galvenokārt iedzīvotāju ienākuma nodokļu, pieaugums par 255,6 milj. *euro* jeb 15,2 % un transfertu ieņēmumu pieaugums par 85,1 milj. *euro* jeb 8,6 %, kas paredzēts pedagogu darba samaksai, atbalstam Ukrainas civiliedzīvotājiem un atbalstam mājsaimniecībām apkures izdevumu kompensēšanai.

Pašvaldību konsolidētā budžeta izdevumu līmenis 2022. gadā pieaudzis par 221,7 milj. *euro* jeb 7,5 %, veidojot 3 188,3 milj. *euro*, ko galvenokārt noteica ievērojams izdevumu kāpums precēm un pakalpojumiem, kas straujā cenu kāpuma ietekmē pieauga par 135,7 milj. *euro* jeb 23,2%. Izdevumu kāpums atlīdzībai pērn bijis 82 milj. *euro* jeb 6,1 %, tostarp pedagogu darba samaksas likmju celšanai. Sociāla rakstura maksājumu apjoms pieaudzis par 62,1 milj. *euro* jeb 45,7 %, bet izdevumi subsīdijām un dotācijām palielinājušies par 12,8 milj. *euro* jeb 5,9 %.

Likumā “Par vidēja termiņa budžeta ietvaru 2022., 2023. un 2024. gadam” noteiktajiem vidēja termiņa budžeta politikas prioritārajiem attīstības virzieniem pievienojas jauni izaicinājumi saistībā ar ģeopolitiskajiem riskiem un globālās ekonomikas attīstību.

Latvijas Stabilitātes programmā 2023.-2026. gadam minētā enerģijas cenu mazināšanās, gāzes rezervju krājumu apjoms Eiropā, kā arī ekonomikas transformācija enerģētiskās neatkarības virzienā iezīmē tos faktorus, kas 2023. gadā ir ļāvuši paaugstināt izaugsmi un inflācijas prognozi Latvijā salīdzinājumā ar likumā “Par valsts budžetu 2023. gadam un budžeta ietvaru 2023., 2024. un 2025. gadam” ietvertajām prognozēm. Saskaņā ar Finanšu ministrijas 2023. gada februāra novērtējumu 2023. gadam IKP pieaugums ir palielināts par 0,6 procentpunktiem, bet 2024. gadam prognozēts 2,0 %, kas ir par vienu procentpunktu mazāks IKP pieaugums nekā pagājušā gada decembra vērtējums. Nākamajos divos gados – 2025. un 2026. gadā – tiek prognozēta ekonomikas izaugsme attiecīgi par 2,9 % un 2,8 %. Vispārējās valdības budžeta deficīts 2023. gadam tiek prognozēts 4,0 % no IKP, bet 2024. gadā – 2,5 % no IKP, savukārt deficīts 2025. un 2026. gadā prognozēts attiecīgi 2,2 % un 0,7 % no IKP. Atbilstoši Eiropas Komisijas ierosinājumam, ko apstiprināja ES Padome, ES dalībvalstis kopš 2020. gada var atkāpties no deficīta mērķiem, neapdraudot fiskālo stabilitāti vidējā termiņā, bet no 2024. gada vispārējā izņēmuma klauzula ir atcelta, un ir spēkā Eiropas fiskālās disciplīnas noteikumi. Jāatzīmē, ka nacionālo fiskālās disciplīnas noteikumu, kas noteikti Fiskālās disciplīnas likumā, darbība ir pilnībā atjaunota 2023. gadā.

Latvijas Republikas 2022. gada pārskats par valsts budžeta izpildi un par pašvaldību budžetiem (turpmāk – Pārskats) sagatavots atbilstoši Likuma par budžetu un finanšu vadību 31. panta prasībām un struktūrai, kas noteikta Ministru kabineta 2020. gada 30. jūnija noteikumos Nr. 430 “Saimnieciskā gada pārskata sagatavošanas kārtība” par periodu no 2022. gada 1. janvāra līdz 2022. gada 31. decembrim, apkopojot informāciju no ministriju, centrālo valsts iestāžu un pašvaldību pārskatiem, ikgadējā pārskata par valsts budžeta finanšu uzskaiti un ikgadējā pārskata par Valsts ieņēmumu dienesta administrētajiem nodokļiem, nodevām un citiem tā administrētajiem uz valsts budžetu attiecināmiem maksājumiem.

Pārskatā ietvertie valsts budžeta iestāžu, no valsts budžeta daļēji finansētu atvasinātu publisku personu un budžeta nefinansētu iestāžu gada pārskati un pašvaldību budžeta iestāžu un kopīgo iestāžu gada pārskati sagatavoti atbilstoši Grāmatvedības likumam, likumam “Par pašvaldību budžetiem”, likumam “Par valsts budžetu 2022. gadam” un citiem normatīvajiem aktiem budžeta un grāmatvedības jomā.

Pārskatu veido divi sējumi, kopā 539 lpp. Pārskata 1. – 3.2.2. pielikumi ir šī Pārskata neatņemama sastāvdaļa. Pārskata 1. sējumā iekļauta 2022. gada valsts konsolidētā grāmatvedības bilance, tās pielikumi – finansiālās darbības pārskats, naudas plūsmas pārskats, pašu kapitāla izmaiņu pārskats ar skaidrojumiem un pārskats par valsts konsolidēto parādu ar skaidrojumiem.

Pārskata 2. sējumā iekļauta informācija par budžetu izpildi 2022. gadā, kas sastāv no konsolidētā kopbudžeta izpildes pārskata un tā pielikumiem – pielikuma, kurā sniedz skaidrojumu par konsolidētā kopbudžeta izpildi, konsolidētā valsts budžeta izpildes pārskata un konsolidētā pašvaldību budžeta izpildes pārskata.

|  |  |
| --- | --- |
| Finanšu ministrs (paraksts\*) | A.Ašeradens |
| Valsts kases pārvaldnieks (paraksts\*) | K.Āboliņš |
|  |  |

\*Dokuments ir parakstīts ar drošu elektronisko parakstu

1. saskaņā ar EKS’2010 metodoloģiju [↑](#footnote-ref-1)
2. saskaņā ar EKS’2010 metodoloģiju [↑](#footnote-ref-2)
3. saskaņā ar EKS’2010 metodoloģiju [↑](#footnote-ref-3)
4. saskaņā ar nacionālo metodoloģiju, bez atvasinātajiem finanšu instrumentiem [↑](#footnote-ref-4)
5. saskaņā ar naudas plūsmas metodi [↑](#footnote-ref-5)