Skaidrojums pārskatam par valsts konsolidēto parādu

# Vispārīgie principi

## Pārskata un tā pielikumu pamatnostādnes

Pārskats par valsts konsolidēto parādu un tā pielikumi sagatavoti atbilstoši likumam “Par budžetu un finanšu vadību” un Ministru kabineta 2020. gada 30. jūnija noteikumiem Nr. 430 “Saimnieciskā gada pārskata sagatavošanas kārtība”. Pārskatā par valsts konsolidēto parādu 2022. gada 31. decembrī norāda informāciju par konsolidēto valsts un pašvaldību parādu uzskaites vērtībā un nominālvērtībā.

**Valsts parādu** veido valsts struktūru parāds (aizņēmumi, līzingi, emitētie vērtspapīri, bezprocentu obligācijas, pieņemtie pieprasījuma noguldījumi un termiņnoguldījumi, t.sk. krājobligācijas, un kredītlīniju/overdraftu neatmaksātie finanšu līdzekļi), konsolidēšanas procesā izslēdzot savstarpējos atlikumus.

**Pašvaldību parādu** veido pašvaldību struktūru parāds (aizņēmumi, līzingi un kredītlīniju/overdraftu neatmaksātie finanšu līdzekļi).

**Valsts konsolidēto parādu** veido valsts parāds un pašvaldību parāds, no kura konsolidēšanas procesā izslēgti savstarpējie atlikumi.

## Konsolidācijas principi

Sagatavojot pārskatu par valsts konsolidēto parādu, veikta valsts un pašvaldību parāda konsolidēšana, izslēdzot valsts un pašvaldību parāda pozīciju savstarpējos atlikumus.

## Ārvalstu valūtu pārvērtēšana

Pamatprincipu skaidrojums sniegts valsts konsolidētās grāmatvedības bilances sadaļā “Ārvalstu valūtu pārvērtēšana”.

# Valsts konsolidētais parāds

Valsts konsolidētais parāds *uzskaites vērtībā* (finanšu instrumenta iegādes cena, kam pieskaitītas vai no kā atņemtas pārvērtēšanas, amortizācijas vai citas summas, kuras atzīst izdevumos/ieņēmumos) pārskata gadā, salīdzinot ar 2021. gadu, ir palielinājies par 1 437,1 milj. *euro* un 2022. gada 31. decembrī ir 16 625,6 milj. *euro* jeb 42,6 % no iekšzemes kopprodukta (turpmāk – IKP [[1]](#footnote-1)).

Valsts konsolidētais parāds *uzskaites vērtībā*–

**16 625,6** milj. *euro*

Valsts konsolidētais parāds *nominālvērtībā* jeb parāds pēc nomināla (finanšu instrumenta cena vai vērtība, ko ir noteikusi izlaides organizācija (vērtspapīru gadījumā), vai kas ir norādīta darījuma līgumā kā parāda summa) 2022. gada 31. decembrī ir 16 628,7 milj. *euro* jeb 42,6 % no IKP.

Valsts konsolidētais parāds *nominālvērtībā*–

**16 628,7** milj. *euro*

Pašvaldību parāda īpatsvars valsts konsolidētajā parādā 2022. gada 31. decembrī gan uzskaites vērtībā, gan nominālvērtībā ir zemāks par 1,5 %.

# Valsts parāds

Valsts konsolidētā parāda līmeni galvenokārt ietekmē valsts parāds, kas 2022. gadā ir palielinājies par 1 508,2 milj. *euro* un 2022. gada 31. decembrī ir 16 767,1 milj. *euro* nominālvērtībā (42,9 % no IKP), nesasniedzot likumā “Par valsts budžetu 2022. gadam” noteikto maksimālo valsts parādu gada beigās 17 015 milj. *euro* nominālvērtībā.

Ievērojamu valsts parāda pieaugumu izraisīja nepieciešamība nodrošināt resursus kopējās finansēšanas nepieciešamības segšanai – valsts budžeta deficīta finansēšanai, valsts aizdevumu nodrošināšanai un valsts parāda saistību izpildei, t.sk. Covid-19 uzliesmojuma ietekmes mazināšanas un augsto enerģijas cenu kompensēšanai.

Valsts parāds uzskaites vērtībā 2022. gada 31. decembrī ir 16 763,9 milj. *euro* (42,9 % no IKP (skatīt 1. attēlu).

*1. attēls. Valsts parāda izmaiņas (uzskaites vērtībā, % no IKP)*

2022. gada beigās valsts parāda struktūrā lielāko īpatsvaru veidoja ārējais parāds. Lielāko ārējā parāda daļu veido Latvijas valdības starptautiskajos finanšu tirgos emitētās eiroobligācijas, kuru papildu laidieni tiek piedāvāti arī iekšējā tirgū. Nelielu ārējā parāda daļu veido aizņēmumi no Eiropas Komisijas, Ziemeļu Investīciju bankas un citām starptautiskajām finanšu institūcijām. Kopējais ārējā parāda īpatsvars valsts parāda struktūrā sasniedz 86,1 %. Iekšējais parāds veido 13,9 % no kopējā valsts parāda apjoma.

**Valsts ārējais parāds** nominālvērtībā 2022. gada 31. decembrī ir 14 431,5 milj. *euro* jeb 86,1 % no kopējā valsts parāda apjoma (skatīt 2. attēlu).

Valsts ārējais parāds *nominālvērtībā* – **14 431,5** milj. *euro*

2022. gadā valsts ārējais parāds pēc nomināla palielinājās par 2 144,5 milj. *euro*, palielinājumam veidojoties galvenokārt no eiroobligāciju emisijas (2 045,0 milj. *euro*) un aizņēmuma no Eiropas Komisijas (167,0 milj. *euro*).

Lielāko daļu valsts ārējā parādā veidoja Latvijas emitētās eiroobligācijas starptautiskajos finanšu tirgos – 62,9 % no kopējā valsts parāda apjoma. Pārējās valsts ārējā parāda saistības veidoja Latvijas emitētās eiroobligācijas iekšējā tirgū – 11,1 % no kopējā valsts parāda apjoma, Eiropas Komisijas aizdevumi – 4,0 % no kopējā valsts parāda apjoma (t.sk. SURE[[2]](#footnote-2) aizdevums 472,0 milj. *euro*), Ziemeļu Investīciju bankas aizdevumi – 3,0 % no kopējā valsts parāda apjoma (t.sk. 498,9 milj. *euro* Covid-19 seku mazināšanas un pārvarēšanas pasākumu finansēšanai) un citu starptautisko finanšu institūciju aizdevumi. (skatīt 2. attēlu).

2. attēls. Valsts parāda struktūra % no kopējā valsts parāda apjoma 2022. gada 31. decembrī

**Valsts iekšējais parāds** nominālvērtībā 2022. gada 31. decembrī ir 2 335,6 milj. *euro* jeb 13,9 % no kopējā valsts parāda apjoma (skatīt 2. attēlu). Tā būtiskāko daļu veido Valsts pieņemtie pieprasījuma noguldījumi un termiņnoguldījumi (1 305,5 milj. *euro*), un valsts aizņēmuma vērtspapīri, kas emitēti iekšējā finanšu tirgū (997,5 milj. *euro*), t.sk. bezprocentu obligācijas, kuras Valsts kases organizētajās regulārajās publiskajās izsolēs iegādājušies galvenokārt iekšējā finanšu tirgus dalībnieki (kredītiestādes un institucionālie investori).

Valsts iekšējais parāds *nominālvērtībā* –

**2 335,6** milj. *euro*



3. attēls. Valsts iekšējā aizņēmuma vērtspapīri apgrozībā 2021. un 2022. gada beigās (nominālvērtībā (milj. euro) un % no kopējā iekšējā aizņēmuma vērtspapīru apjoma)

2022. gadā valsts iekšējā aizņēmuma vērtspapīru apjoms samazinājās par 623,0 milj. *euro* pēc nomināla, kā arī mainījās apgrozībā esošo valsts iekšējā aizņēmuma vērtspapīru veidu procentuālais īpatsvars iekšējā parāda portfelī (skatīt 3. attēlu). Izmaiņas saistītas ar valsts aizņēmuma vērtspapīriem, kas emitēti iekšējā finanšu tirgū, atmaksāšanu.

2022. gada beigās kopējais apgrozībā esošo 5 gadu obligāciju apjoms pēc sākotnējā termiņa ir 917,5 milj. *euro* un7 gadu obligāciju apjoms pēc sākotnējā termiņa ir 80,0 milj. *euro.*

2022. gadā turpinājās 2013. gadā uzsāktā, uz fiziskām personām orientētā finanšu instrumenta – krājobligāciju – izplatīšana. Līdz ar procentu likmju pieaugumu finanšu tirgos, 2022. gadā apgrozībā esošo krājobligāciju apjoms palielinājās par 9,2 milj. *euro*, 2022. gada beigās kopējais apgrozībā esošo krājobligāciju apjoms ir 14,7 milj. *euro* (skatīt 4. attēlu).

4. attēls. Krājobligāciju struktūra sadalījumā pa termiņiem 2022. gada 31. decembrī (euro)

Valsts pieņemto pieprasījuma noguldījumu, kas veidojās no Valsts kases apkalpoto kontu atlikumiem, t.sk. biedrību un reliģisko organizāciju, kapitālsabiedrību un pašvaldību kontu atlikumiem Valsts kasē, apjoms 2022. gada 31. decembrī ir 1 305,5 milj. euro. Salīdzinot ar 2021. gadu, noguldījumu apjoms samazinājās par 20,9 milj. euro jeb 1,6 %.

2022. gadā turpinājās 2015. gadā uzsāktā valsts vērtspapīru veida – bezprocentu obligācijas – emisija. Šādu vērtspapīru emisiju paredz Imigrācijas likuma 23. panta pirmās daļas 31. punkts, kurā noteikts, ka ārzemnieks drīkst pieprasīt uzturēšanās atļauju Latvijas Republikā uz laiku līdz pieciem gadiem, ja viņš iegādājies īpašam mērķim noteiktus bezprocentu vērtspapīrus par nominālvērtību 250 tūkst. *euro* un samaksā valsts budžetā 38 tūkst. *euro.* 2022. gada 31. decembrī bezprocentu obligāciju apjoms sasniedza 7,5 milj. *euro*.

Bezprocentu obligācijas 2022.gada 31.decembrī –

**7,5** milj. *euro*

# Atvasināto finanšu instrumentu pielietošana valsts parāda portfeļa vadībā

Lai sasniegtu Latvijas Valsts parāda vadības stratēģijā noteikto valsts parāda portfeļa vadības mērķi, t.i., optimizētu Valsts kases administrētā valsts parāda apkalpošanas izdevumus vidējā termiņā, ierobežojot valsts parāda portfeļa finanšu riskus, Valsts kase pielieto atvasinātos finanšu instrumentus. Tai skaitā, lai samazinātu ar ārvalstu valūtā ņemto aizņēmumu saistīto valūtu risku, Valsts kase valsts parāda portfeļa vadībā pielieto valūtu mijmaiņas un valūtu nākotnes pirkšanas darījumus. Savukārt, lai nodrošinātu valsts parāda portfeļa procentu likmju vidējā svērtā fiksētā perioda (*duration*) un fiksēto likmju īpatsvara ievērošanu pieļaujamajās robežās, tiek pielietoti procentu likmju mijmaiņas darījumi (skatīt skaidrojuma valsts konsolidētajai grāmatvedības bilancei sadaļu “Atvasinātie finanšu instrumenti”).

# Pašvaldību parāds

Kopējais pašvaldību parāds 2022. gadā ir palielinājies par 77,7 milj. *euro* un 2022. gada 31. decembrī ir 1 951,4 milj. *euro*, t.sk. aizņēmumi no Valsts kases ir 1 722,1 milj. *euro* un ārpus Valsts kases ir 229,4 milj. *euro* (īpatsvaru kopējā pašvaldību aizņēmuma apjomā sadalījumā pa gadiem skatīt 5. attēlā).

Kopējais pašvaldību parāds –

**1 951,4** milj. *euro*

*5. attēls. Pašvaldību aizņēmumu kopsumma un aizņēmumu no Valsts kases un ārpus Valsts kases īpatsvars kopējā pašvaldību aizņēmumu apjomā pa gadiem (milj. euro)*

Salīdzinājumam – 2021. gada 31. decembrī pašvaldību kopējais parāds bija 1 873,7 milj. *euro*, t.sk. aizņēmumi no Valsts kases bija 1 603,9 milj. *euro* un ārpus Valsts kases – 269,8 milj. *euro* (skatīt 5. attēlu).

Pašvaldību īstermiņa aizņēmumu apjoms (pēc aizņēmuma līgumā norādītā sākotnējā dzēšanas termiņa) 2022. gadā ir samazinājies par 0,4 milj. *euro* un 2022. gada beigās pašvaldībām īstermiņa aizņēmumu nav.

Pašvaldību ilgtermiņa aizņēmumu apjoms (pēc aizņēmuma līgumā norādītā sākotnējā dzēšanas termiņa) 2022. gadā ir palielinājies par 78,1 milj. *euro* (1 873,3 milj. *euro* 2021. gada beigās, 1 951,4 milj. *euro* 2022. gada beigās). Pašvaldību ilgtermiņa aizņēmumu ārpus Valsts kases īpatsvars visos pašvaldību ilgtermiņa aizņēmumos ir samazinājies no 14,4 % līdz 11,7 % (269,8 milj. *euro* 2021. gada 31. decembrī, 229,0 milj. *euro* 2022. gada 31. decembrī).

Pašvaldību ilgtermiņa aizņēmumi –

**1 951,4** milj. *euro*

Saskaņā ar likuma “Par pašvaldību budžetiem” 22¹. pantu finanšu ministrs, ņemot vērā pašvaldību iesniegumus par konkrētu projektu īstenošanu, var apstiprināt arī citu aizdevēju, ja cita aizdevēja aizdevuma nosacījumi ir izdevīgāki nekā no valsts budžeta izsniedzamo aizdevumu nosacījumi. 2022. gadā pašvaldības šo iespēju nav izmantojušas.

No 43 pašvaldībām 35,1 % no kopējā aizņēmumu atlikuma 2022. gada 31. decembrī veidoja 15 novadu pašvaldību aizņēmumi, katra īpatsvaram kopējā aizņēmumu apjomā esot lielākam par 1,5% (skatīt 6. attēlu). Starp novadu pašvaldībām ar lielāko parāda īpatsvaru kopējā pašvaldību aizņēmuma apjomā 2022. gadā ir Ogres novads (91,0 milj. *euro*), Jēkabpils novads (71,1 milj. *euro*) un Valmieras novads (66,4 milj. *euro*).

*6. attēls. Pašvaldību aizņēmumu īpatsvars kopējā pašvaldību aizņēmuma apjomā 2022. gada 31. decembrī*

Valstspilsētu pašvaldību kopējais parāds 2022. gadā ir samazinājies par 0,8 milj. *euro*, 2022. gada 31. decembrī veidojot 896,0 milj. *euro* jeb 45,9 % no kopējā pašvaldību parāda apjoma (skatīt 7. attēlu).

7. attēls. Valstspilsētu pašvaldību aizņēmumu īpatsvars kopējā pašvaldību aizņēmumu apjomā 2022. gada 31. decembrī

No valstspilsētu pašvaldībām lielākais parāda palielinājums 2022. gada laikā ir Jelgavas valstspilsētas pašvaldībai – par 8,1 milj. *euro* jeb 10,2 % (galvenokārt skaidrojams ar Jelgavas pilsētas pašvaldības izglītības iestāžu energoefektivitātes paaugstināšanas un mācību vides uzlabošana projektiem) un Liepājas valstspilsētas pašvaldībai – par 0,9 milj. *euro* jeb 1,9 %, bet lielākais parāda samazinājums 2022. gada laikā ir Rīgas valstspilsētas pašvaldībai – par 11,9 milj. *euro* jeb 2,1 %.

Pārējo pašvaldību kopējais parāds 2022. gada laikā ir palielinājies par 78,1 milj. *euro*, 2022. gada beigās veidojot 1 055,0 milj. *euro*. No tām lielākais parāda palielinājums 2022. gada laikā ir Ogres novada pašvaldībai – par 22,9 milj. *euro* jeb 33,6 %, un Ropažu novada pašvaldībai – par 7,5 milj. *euro* jeb 27,5 %, bet lielākais parāda samazinājums 2022. gada laikā ir Siguldas novada pašvaldībai – par 3,2 milj. *euro* un Tukuma novada pašvaldībai – par 1,4 milj. *euro*.

Pašvaldību parāds, salīdzinot pašvaldību kopējo parādu 2021. gada beigās un 2022. gada beigās, ir samazinājies 12 pašvaldībām, bet 31 pašvaldībām (tajā skaitā 6 valstspilsētu pašvaldībām) parāds ir palielinājies.

2022. gada beigās visām novadu pašvaldībām bija parāds, kā arī 2022. gadā visas ir gan piesaistījušas papildus finanšu līdzekļus, gan veikušas iepriekšējos periodos saņemto aizņēmumu atmaksas.

Lielāko pašvaldību parāda summu 2022. gada 31. decembrī tāpat kā iepriekšējos pārskata gados veido Rīgas valstspilsētas pašvaldības aizņēmumi 550,4 milj. *euro* vērtībā, kas ir 28,2 % no kopējā pašvaldību parāda. Salīdzinot ar iepriekšējo gadu, Rīgas valstspilsētas pašvaldības aizņēmumu īpatsvars kopējā pašvaldību parādā ir samazinājies par 1,8 %.

Vidējais parāds uz vienu iedzīvotāju starp visām pašvaldībām 2022. gada beigās ir 1 141 *euro* un pārskata gadā ir palielinājies par 75 *euro* uz vienu iedzīvotāju jeb par 7,0 %, kas skaidrojams ar kopējā pašvaldību aizņēmumu apjoma palielināšanos.

*8. attēls. 15 pašvaldības ar lielāko parādu uz vienu iedzīvotāju[[3]](#footnote-3) 2022. gada 31. decembrī (euro)*

Lielākais parāds uz vienu iedzīvotāju 2022. gada beigās ir Valkas novada pašvaldībai (3 130  *euro* uz 1 iedzīvotāju) (skatīt 8. attēlu), kas ir 2,7 reizes lielāks par vidējo rādītāju visās pašvaldībās kopā. Tas izskaidrojams ar Valkas novada pašvaldības mazo iedzīvotāju skaitu un aizņēmumu apjoma pieaugumu, kurā būtiskākais ir aizņēmums investīciju projektu īstenošanai (saistību pārjaunojums) ar parāda atlikumu 6,1 milj. *euro* 2022. gada 31. decembrī. Salīdzinājumā ar Valkas novada pašvaldības parādu 2021. gada beigās (2 807 *euro* uz 1 iedzīvotāju), rādītāja – parāds uz vienu iedzīvotāju – vērtība Valkas novada pašvaldībai ir palielinājusies par 323 *euro* uz vienu iedzīvotāju.

Otrs lielākais parāds uz vienu iedzīvotāju 2022. gadā ir Rēzeknes valstspilsētas pašvaldībai, rādītājam sasniedzot 2 997 *euro* uz 1 iedzīvotāju. Rēzeknes valstspilsētas pašvaldības parāda uz vienu iedzīvotāju rādītāja pieaugums ir veidojies gan iedzīvotāju skaita izmaiņu dēļ, gan aizņēmuma apjoma palielinājuma rezultātā. 2022. gadā Rēzeknes valstspilsētas pašvaldībai parāda apjoms ir palielinājies par 0,5 milj. *euro*.

Trešais lielākais rādītājs ir Ādažu novada pašvaldībai, kam rādītāja vērtība ir 2 365 *euro* uz 1 iedzīvotāju (palielinājies par 166 *euro* salīdzinājumā ar 2021. gada rādītāju).

Rīgas pilsētas pašvaldības, kurai no visām pašvaldībām ir lielākais parāds 2022. gada beigās, parāda uz vienu iedzīvotāju rādītājs ir 906 *euro* un 2022. gada laikā ir samazinājies par 15 *euro*.

Lielākais pieaugums parādam uz vienu iedzīvotāju salīdzinājumā ar 2021. gadu ir Alūksnes novada pašvaldībai (2022. gada laikā palielinājies par 704 *euro*) un Ogres novada pašvaldībai (2022. gada laikā palielinājies par 393 *euro*).

Savukārt parāds uz vienu iedzīvotāju 2022. gada beigās visvairāk ir samazinājies Siguldas un Saulkrastu novados – attiecīgi par 120 un 105 *euro* 2022. gada laikā.

1. šajā skaidrojumā aprēķinos lietota Centrālās statistikas pārvaldes mājas lapā publicētā 2022. gada IKP vērtība 39 062,5 milj. *euro* faktiskajās cenās. [↑](#footnote-ref-1)
2. SURE - Eiropas pagaidu atbalsta instruments bezdarba risku mazināšanai ārkārtas situācijā ir pieejams ES dalībvalstīm, kurām ir jāmobilizē ievērojami finanšu līdzekļi, lai cīnītos pret Covid-19 infekcijas uzliesmojuma negatīvajām ekonomiskajām un sociālajām sekām to teritorijā. [↑](#footnote-ref-2)
3. šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2022. gada sākuma dati + 2023. gada sākuma dati / 2) pēc Centrālās statistikas pārvaldes mājas lapā publicētiem datiem. [↑](#footnote-ref-3)